Vrou (18) kritiek ná eie honde haar aanvalArgieffoto Russel Meiring, woordvoerder van ER24, het gesê paramedici is omstreeks 12:44 na die toneel in Heuweloord ontbied. Daar het hulle die vrou langs die motorhuis aangetref. “Lede van die gemeenskap kon reeds daarin slaag om die drie honde van die vrou af te kry,” het Meiring gesê. “Paramedici het die vrou ondersoek en gevind dat sy ernstige bytwonde aan haar kop en bolyf opgedoen het, wat haar in ŉ kritieke toestand gelaat het.” Sy is op die toneel gestabiliseer voordat sy na ŉ nabygeleë private hospitaal gehaas is. Meiring het aan Maroela Media bevestig dat die drie honde wat die vrou aangeval het glo haar eie honde is, maar dit is nie tans duidelik wat daartoe aanleiding gegee het dat die honde haar bestorm het nie.